钦定古今图书集成/历象汇编/乾象典/第033卷 > 明章潢图书编 > 《日赋》吴淑
## 钦定古今图书集成/历象汇编/乾象典/第033卷 > 明章潢图书编 > 《日赋》吴淑

日实也，人君象之，而临极者也。尔乃悬象著明，至阳
之精，赫矣流珠之状，皎然连璧之形。杲杲始出，旭旭
初升，或委照于穷桑之邑，或沦光于不夜之城。既说
有冠，亦云抱珥，神号郁仪，火传阳燧，行度惟一，在天
无二。或见踆乌，或书王字，既入而息，在中为市。升咸
池而濯秀，奄六螭而息。辔元端而朝，东郊以祭。掌十
煇于视祲，梦三分于魏帝。既仲夏而永于火，亦季冬
而穷于次。徒闻鼓缶于大耋，讵见翻车之壮士。嘉黄
琬之捷对，伟晋明之幼慧。或夹赤乌而垂谴，或贯白
虹而惊异。尔乃观五色，翫重光，对昆吾而临鸟次，入
细柳而出扶桑。为学闻师旷之喻，入怀为汉武之祥。
比畏爱于衰盾，赋兴亡于夏商。若夫长留反景，都广
无晷。瞻寅宾以东出，历虞泉而西靡。仰夫反照，观乎
丽天。同晷既闻于万里，周围亦说于三千。尔其升明
星而景秀，逼崦嵫而光戢。揭之既见于仲尼，捧之亦
传于程立。秦皇过海，将观其东出。周穆驾骏，欲见其
西入。尔其晞光景之暆暆，瞩晷度之迟迟。为君父夫兄之象，测寒暑阴风“之宜，岂见流金而铄石，唯观树
表而陈圭。”若乃阳事不得，谪见于斯。庶人走，啬夫驰
伐，鼓用币击。萦丝。共抑阴而助阳，终更也而仰之。
是知火气之精，阳能之母，称曜灵而号大明，照四方
而临下土。蚀因麟𩰚，行同骥步。挥戈既见于鲁阳，弃
杖复闻于夸父。羿曾见射，羲尝为御。或说再中，或云
亭午。美葵藿之倾依，伤桑榆之迟暮。至若出苏门，升
温源，乍喜披云，还欣负暄。张重对汉明之问，宣父屈
童子之言。若夫“浴甘泉，出旸谷，既扬光于日观，亦分
华于若木。及夫戴丹穴，入太蒙，回女纪而大迁，经离
石而下春。斯皆光景之非盛，未若比王道之当中。”